এখন ওই এলাকার কোন অসুস্থ ব্যক্তিকে কাঁধে করে ৬ কিলোমিটার হাওরের দুর্গম রাস্তা পাড়ি দিয়ে শহরের হাসপাতালে আনতে আনতে রোগী পথেই মারা যায়। রাতের বেলা যখন কোন গর্ভবতী মহিলাকে হাসপাতালে নেওয়ার প্রয়োজন হয় তখন মাঝ হাওরে আসার পরই গর্ভবতী মহিলা ও পেটের সন্তান দুটোই মরে। তখন অন্ধকার হাওরেই শোনা যায় কান্নার রোল। ঠিক যেন শেয়ালের পালের হুক্কাহুয়া ডাক। এসব কথা জানালেন মনিপুরের মহিলা মেম্বার মাজেদা বেগমের মেম্বারির দায়িত্ব পালন করা স্বামী দারু মিয়া। মূলত দারু মিয়ার স্ত্রী মেম্বার হলেও মেম্বারের দায়িত্ব পালন করে আসছেন দারু মিয়া। দারু মিয়াকেই সবাই মেম্বার বলে ডাকে। গ্রামে নাকি এমনটাই নিয়ম, জানালেন গ্রামের বাসিন্দারা।